钦定古今图书集成/历象汇编/岁功典/第004卷 > 《素问》 > 《诊要经终论篇》
## 钦定古今图书集成/历象汇编/岁功典/第004卷 > 《素问》 > 《诊要经终论篇》

正月二月，天气始方，地气始发，人气在肝。

〈注〉言春者，天气始开，地气始泄，而人气在肝，肝主东方寅卯木也。夫奇恒之势，乃六十首，盖以六十日而气在一藏为首，五藏相通，而次序旋转者也。

三月、四月，天气正方，地气定发，人气在脾。

〈注〉三月四月，天地之气正盛，而人气在脾。辰巳二月，足太阴阳明之所主也。

五月六月天气盛，地气高人气在头。

〈注〉生长之气，从地而升，故肝而脾，脾而直上于巅顶也。岁六甲，而以五月六月在头者，止论五藏也。故曰：“奇恒五中”，又曰“章五中之情。”按：奇恒之道，论五藏之神气。五藏者，三阴之所主也。人气在头者，厥阴与督脉会于巅，与五藏合而为三阴也。三阴之气，乃少阳相火所主。相火者，即厥阴包络之火也。

七月八月，阴气始杀，人气在肺。

〈注〉“始杀”者，气始肃杀也。申酉二月属金，而人气在肺。

九月十月，阴气始冰，地气始闭，人气在心。

〈注〉收藏之气。从天而降。肺属干金而主天。为心藏之盖。故秋冬之气。从肺而心。心而肾也。少阴主冬

令。故先从手少阴。而至于足少阴。

十一月十二月，冰复，地气合，人气在肾。

〈注〉《冰复》者，一阳初复也。“地气合”者，地出之阳，复归于地，而与阴合也。肾主冬藏之气，故人气在肾。